Αντιδράσεις για την προκαταρκτική συμφωνία της διεθνούς κοινότητας με Ιράν
αναγκαιότητα συνέχισης των διαπραγματεύσεων βλέπουν Ευρώπη και ΗΠΑ, το Ισραήλ καταδικάζει τη συμφωνία
Η Σαουδική Αραβία προστέθηκε στον κατάλογο χωρών που εκφράζουν συγκρατημένη ικανοποίηση για την συμφωνία που επετεύχθη μεταξύ της διεθνούς κοινότητας και του Ιράν για τα πυρηνικά της Τεχεράνης. Νωρίτερα, ο Υπουργός Εξωτερικών της Γαλλίας, Λωράν Φαμπιούς, δήλωσε ότι η ΕΕ ενδεχομένως να άρει ορισμένες απ’ τις κυρώσεις σε βάρος του Ιράν τον άλλο μήνα, αλλά επεσήμανε ότι οποιαδήποτε άρση κυρώσεων θα είναι «περιορισμένη, στοχευμένη και αναστρέψιμη». Την Κυριακή το Ιράν κατέληξε σε συμφωνία με τα 5 μόνιμα μέλη του Συμβουλίου Ασφάλειας συν την Γερμανία για περιορισμό των δραστηριοτήτων του εμπλουτισμού ουρανίου και για να επιτρέψει περισσότερες επιθεωρήσεις των πυρηνικών του εγκαταστάσεων, με αντάλλαγμα την μερική άρση κάποιων κυρώσεων σε βάρος της Τεχεράνης. Ο Υπουργός Εξωτερικών του Ιράν, Τζαβάντ Ζαρίφ, δήλωσε ότι η κυβέρνηση του θα αρχίσει να εφαρμόζει πρόνοιες της συμφωνίας μέσα στις ερχόμενες εβδομάδες, αλλά επεσήμανε ότι δεν μπορούν να εφαρμοστούν αμέσως όλα τα συμφωνηθέντα. Από την πλευρά του ο Υπουργός Εξωτερικών των ΗΠΑ, Τζον Κέρι, τόνισε την αναγκαιότητα συνέχισης των διαπραγματεύσεων για την επίτευξη περιεκτικής συμφωνίας επί του πυρηνικού προγράμματος του Ιράν. Οι διαπραγματευόμενες πλευρές θέλουν την επίτευξη μιας τέτοιας συμφωνίας μέσα στον επόμενο χρόνο. Στο μεταξύ, το Κατάρ και το Κουβέιτ είναι δύο ακόμη χώρες που εξέφρασαν ικανοποίηση για την επίτευξη προκαταρκτικής συμφωνίας για τα πυρηνικά του Ιράν, αλλά το Ισραήλ επικρίνει την συμφωνία. Ανακοίνωση του Υπουργείου Εξωτερικών του Κατάρ χαρακτηρίζει τη συμφωνία βήμα προς την διασφάλιση της ειρήνης και της σταθερότητας στη περιοχή. Το Κατάρ ζήτησε επίσης να ληφθούν μέτρα έτσι ώστε η Μέση Ανατολή να απαλλαγεί από τα πυρηνικά όπλα. Την συμφωνία καλωσόρισε και το Κουβέιτ, με τον αναπληρωτή Υπουργό Εξωτερικών, Χαλίντ Αλ Τζαράλλα, να δηλώνει στο κρατικό πρακτορείο ειδήσεων ότι εύχεται πως η προκαταρκτική συμφωνία θα οδηγήσει σε μόνιμη περιεκτική συμφωνία, με στόχο την αποκλιμάκωση των εντάσεων και την προώθηση της ασφάλειας στην ευρύτερη περιοχή. Πάντως ο ισραηλινός Πρωθυπουργός, Βενιαμίν Νετανιάχου, χαρακτήρισε τη συμφωνία με το Ιράν «ιστορικό λάθος» που καθιστά τον κόσμο «ακόμη πιο επικίνδυνο».